text: 68-årig kvinde død efter brand
  07 marts 2013 kl. 11.35
  En 68-årig kvinde døde i nat efter en brand i hendes rækkehus i Give onsdag formiddag. Kvinden var faldet i søvn på en sofa med en tændt cigaret.
  Kvinden blev i helikopter overført til Rigshospitalets brandsårsafdeling.
  Hun havde 2. og 3. grads forbrændinger på over halvdelen af kroppen.
  Branden i rækkehuset på Amager i Give blev opdaget kl. 9.22. Men personen, som opdagede branden, kunne ikke komme ind, da hoveddøren var låst.
  Først da brandvæsenet kom, blev døren slået ind og røgdykkere kunne hente den bevidstløse og svært forbrændte kvinde ud.
  En redningshelikopter blev rekvireret og landede på boldbanerne ved Søndermarksskolen. Derfra blev kvinden fløjet til rigshospitalet, hvor hun døde kl. 23.20.
  